Pretoria-ongeluk eis 4Foto verskaf deur Netcare 911 Vier persone is Sondagmiddag in Pretoria dood toe ŉ motor ná ŉ ongeluk aan die brand geslaan het. Shawn Herbst, woordvoerder van Netcare 911, het in ŉ verklaring gesê paramedici is kort voor 15:00 na die toneel in Soutpansbergweg ontbied. “Twee motors was in ŉ botsing betrokke en een motor het aan die brand geslaan,” het hy gesê. ŉ Man en ŉ vrou het noodlottige beserings opgedoen en is op die toneel dood verklaar. “ŉ Egpaar uit die ander motor het kritieke beserings opgedoen en hulle is na ŉ hospitaal geneem vir verdere behandeling, maar hulle het kort ná hul aankoms by die hospitaal aan hul beserings beswyk.” Omstandighede rondom die ongeluk word deur die SAPD ondersoek.